Colinde de Crăciun, filme cu actori renumiţi, documentare dedicate Sărbătorilor şi desene animate pentru cei mici, de Crăciun, la TVR Cultural


În ajunul Crăciunului, telespectatorii TVR Cultural vor putea viziona în cadrul emisiunii “Despre documentar… încă ceva în plus” două filme documentare despre obiceiurile şi tradiţiile sărbătorilor de iarnă din diferite regiuni ale ţării, ambele realizate în studioul cinematografic  “Alexandru Sahia”: “Obiceiuri de iarnă în România” (în regia Lilianei Petringenaru, imaginea Victor Popescu, Kiamil M.Kiamil) şi “Colinde străvechi” (în regia lui Olimpiei Daicoviciu, imaginea Vasile Mănăstireanu). Invitatul moderatorului Laurenţiu Damian în ediţia de vineri, 23 decembrie, de la ora 20.00, este sociologul Elena Gavriluţiu.

Colinde de Crăciun de la Essen, Germania. Capitală culturală europeană în 2010, oraşul Essen are o autentică vocaţie creativă. Asociaţia germano-română Atheneum, cu sediul la Dusseldorf, a organizat, cu sprijinul Institutului Cultural Român, o suită de trei spectacole derulate sub genericul “Ziua Naţională a României în Germania”. Două dintre concerte au fost ţinute la Essen, iar TVR Cultural vă prezintă în aceste zile de sărbătoare selecţiuni din recitalurile artiştilor. În aşteptarea Crăciunului, vă oferim câteva colinde româneşti şi internaţionale de la Biserica Markt din Essen în interpretarea Art Kammerorchester din Timişoara şi a unor voci provenind din şcoala românească de canto: Marcel Roşca, Noemi Vereş şi Ovidiu Purcel (vineri, 23 decembrie, de la ora 18.15). Concertul sopranei Nelly Miricioiu, găzduit de Biserica Engelbert din Essen pe 1 decembrie, va fi difuzat de TVR Cultural duminică, 25 decembrie, de la ora 17.30. În program au fost incluse lieduri de George Enescu şi Tiberiu Brediceanu, precum şi arii din opere şi oratorii de Rossini, Verdi, Puccini, Bellini. Îşi dau concursul Corul de cameră al Filarmonicii din Essen, dirijorul corului şi pianistul Alexander Eberle (Germania). Realizator: Sandrino Gavriloaia.

Sâmbătă, 24 decembrie, de la ora 13.30 puteţi urmări documentarul ”Poveştile Peleşului” (scenariul şi regia: Sandrino Gavriloaia). Documentarul realizat de Sandrino Gavriloaia, care prezintă Povestea Castelului Peleş de la fondare până la moartea regelui Carol I, a primit Premiul APTR 2002 pentru documentar de cultură.

Sâmbătă, 24 decembrie, şi duminică, 25 decembrie, de la ora 14.30 puteţi urmări pe TVR Cultural o serie de „Concerte de colinde americane”: Orchestra şi Corul Mormon Tabernacle (Dirijor Mack Wilberg). Invitaţi speciali: Natalie Cole şi David McCullough (sâmbătă) şi, respectiv, David Archuleta (duminică). Partea a treia (invitată Renee Fleming) poate fi urmărită luni, 26 decembrie, de la ora 13.30 pe TVR Cultural. Seria de colinde americane poate fi urmărită şi pe TVR HD, tot în trei părţi, în zilele de sâmbătă şi duminică de la ora 20.30 şi, respectiv, luni, de la ora 16.30.

Duminică, 25 decembrie, de la ora 15.00, puteţi urmări documentarul „Drumul unui cerb de aur”, care prezintă povestea de viaţă a cântăreţei Luminiţa Dobrescu, cea care în 1969 câştiga la Braşov primul trofeu ,,Cerbul de aur” din anii comunismului – cântăreaţa trăieşte acum în Italia, la Stresa, pe malul Lacului Maggiore. Un documentar de Mariana Bădan.

TVR Cultural difuzează duminică, 25 decembrie, de la ora 16.20, concertul extraordinar al pianistului Havasi, unul dintre cei mai talentaţi tineri pianişti ai momentului şi, totodată, cel mai rapid. Toamna aceasta, publicul român a avut şi el şansa de a vedea, în premieră, spectacolul „Symphonic Red Concert Show”, conceput de tânărul Havasi sub forma unei producţii impresionante, una dintre cele mai ample desfăşurate vreodată pe scena Sălii Palatului din Bucureşti. Concertul poate fi urmărit pe TVR HD de la ora 19.15.

TVR Cultural a rezervat pentru Crăciun şi câteva filme deja cunoscute, cu actori de renume internaţional: “În căutarea Tărâmului de Nicăieri” (“Finding Neverland”, cu Johnny Depp, Kate Winslet, Julie Christie) - sâmbătă, ora 20.00, „Inimi necunoscute” (“Between Strangers”, cu Sophia Loren şi Mira Sorvino) - sâmbătă, ora 23.20, şi „Unora le place jazz-ul” (“Some like it hot”, cu Jack Lemmon, Tony Curtis şi Marilyn Monroe, un film distins cu un premiu Oscar, un premiu BAFTA şi trei premii Globul de Aur, 1960) - duminică, 25 decembrie, ora 20.00. Cei mici sunt invitaţi de Crăciun la desene animate. Sâmbătă, de la ora 11.00, TVR Cultural difuzează filmul de desene animate „Azur şi Asmar”.

